DECRETO 68/2005, do 31 de marzo, polo que se declara, en concreto, a utilidade pública e se dispón a urxente ocupación, para efectos de expropiación forzosa, dos bens e dereitos afectados polas obras de defensa de enchentes do río Sar en Padrón (A Coruña). Treito: acondicionamento do leito existente desde a ponte de Meana ata o de Estramundi. Desagregamento 1ª fase. Padrón (A Coruña), de clave OH.415.378/ex.
CONSELLERÍA DE MEDIO AMBIENTE — III. OUTRAS DISPOSICIÓNS — 15/04/2005

A Comunidade Autónoma de Galicia asume, de acordo co artigo 27.7º do seu Estatuto de autonomía, a competencia exclusiva en materia de obras públicas que non teñan a cualificación legal de interese xeral do Estado, sempre que a súa execución ou explotación non afecte a outra comunidade autónoma ou provincia. Así mesmo, e de conformidade co número 12 do citado artigo, ten atribuída a competencia exclusiva respecto dos aproveitamentos hidráulicos, canais e regadíos cando as augas discorran integramente dentro do territorio de Galicia, sen prexuízo do disposto no artigo 149.1º.22 da Constitución de 1978.
Con data do 18 de outubro de 2004, o presidente da Empresa Pública de Obras e Servizos Hidráulicos aprobou o expediente de información pública e definitivamente as obras de defensa de enchentes do río Sar en Padrón (A Coruña). Treito: acondicionamento do leito existente desde a ponte de Meana ata o de Estramundi. Desagregamento 1ª fase. Padrón (A Coruña), de clave OH.415.378/ex.
As obras destinadas á solución de problemas de riadas e inundacións, así como as necesarias para o acondicionamento de leitos fluviais e para a mellora do abastecemento e saneamento de auga foron expresamente declaradas de utilidade pública pola disposición adicional terceira da Lei 5/2000, do 28 de decembro, de medidas fiscais e de réxime orzamentario e administrativo. Así mesmo, a aprobación dos documentos técnicos referidos a obras hidráulicas pola Administración hidráulica de Galicia leva implícita a declaración de utilidade pública e a necesidade de ocupación dos bens e dereitos afectados para os efectos da súa expropiación forzosa, de ocupación temporal, de imposición ou modificación de servidumes, de conformidade coa disposición adicional segunda da Lei 8/1993, do 23 de xuño, reguladora da Administración hidráulica de Galicia, na súa redacción dada pola Lei 8/2001, do 2 de agosto, de protección da calidade das augas das rías de Galicia e de ordenación do servizo público de
depuración de augas residuais urbanas.
As obras que motivan esta expropiación, que foron obxecto da preceptiva declaración de efectos ambientais, consisten na derivación do caudal que supere a capacidade de desaugar do leito actual a través dunha condución que reintegra a auga ao río Ulla. Por outra banda, para desaugar os volumes de precipitación directa durante as enchentes extraordinarias, colocaranse dúas estacións de bombeo no punto máis baixo do tramo e en cada marxe do río Sar, así como se preve unha canle de augas baixas dentro do encauzamento do río e, de cara
á restaurar ambientalmente o río, mellorando a calidade das augas, proxéctase na zona de actuación un colector que, tras recoller as verteduras domésticas dos núcleos de Romarís, O Rueiro, Cambelas, Anteportas e Tarrío, conectarase directamente aos colector existente que conduce as verteduras ata a estación depuradora de augas residuais de Padrón.
Considérase xustificada a urxente ocupación dos bens e dereitos precisos para a execución das obras consistentes en levar a cabo directamente e coa máxima celeridade determinadas actuacións públicas de carácter hidráulico sobre o leito fluvial do río Sar, como así resulta acreditado no expediente, pola necesidade inaprazable de darlles unha solución inmediata e eficaz aos graves problemas ocasionados polas continuas enchentes que se manifestan no concello de Padrón, que orixinan risco colectivo e material no sentido de provocar situacións de perigo para as persoas e bens e que proceden dos frecuentes e voluminosos desbordamentos das augas do río ao seu paso pola localidade citada, coa finalidade pública de eliminar os ditos asolagamentos e minimizar, polo tanto, os problemas de inundacións, aumentando a capacidade de desaugamento no tramo fluvial afectado, mediante o establecemento axeitado das condicións de estabilidade estrutural necesarias co obxecto de obter unha regulación dos
leitos, que corrixa a dinámica do curso fluvial para evitar os desbordamentos.
Deste xeito, con esta actuación hidráulica de ordenación, non só se garante a seguridade dos cidadáns, senón que ao tempo, se contribúe a recuperar, rexenerar e preservar o medio natural do contorno do río Sar.
Neste contexto, cómpre salientar que no Plan Hidrolóxico de Galicia-Costa, documento director en materia de planificación nas bacías hidrográficas intracomunitarias de Galicia-Costa, aprobado polo Real decreto 103/2003, do 24 de xaneiro, encádrase a bacía do río Sar na zona 95, río Sar-Padrón, tramo que agrupa un conxunto de zonas con problemas de inundacións e clasificado como de risco máximo, onde se establece con carácter urxente a necesidade de intervención coas obras hidráulicas precisas para paliar e diminuír o risco de inundacións mediante actuacións consistentes no acondicionamento das marxes e a dragaxe dos leitos, avanzando polo tanto no urxente cumprimento dos obxectivos básicos e substanciais marcados no devandito plan.
Así mesmo, no Plan Especial de Protección Civil ante o Risco de Inundacións en Galicia, conxunto de normas que constitúen o sistema e o dispositivo de resposta e actuación fronte a calquera situación de emerxencia provocada por inundacións, aprobado polo Consello da Xunta de Galicia con data do 27 de setembro de 2002, catalógase o río Sar ao seu paso por Padrón como zona de risco A1, isto é, co nivel de perigosidade máximo, pola alta probabilidade de que se produzan graves danos a núcleos de poboación importantes.
Os bens e dereitos nos que se concreta a declaración de urxente ocupación figuran no expediente, que se someteu no seu día ao trámite de información pública na forma e datas que constan nel.
A Empresa Pública de Obras e Servizos Hidráulicos asumirá a condición de beneficiaria ao abeiro do Decreto 125/1996, do 7 de marzo, polo que se aproban os estatutos deste ente público pertencente á Administración hidráulica de Galicia e adscrito á Consellería de Medio Ambiente.
A competencia para a declaración de urxente ocupación tena atribuída o Consello da Xunta de Galicia segundo o disposto no artigo 2 do Decreto 24/1987, do 29 de xaneiro, sobre asunción de competencias en materia de obras hidráulicas.
Por canto antecede e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa do 16 de decembro de 1956 e concordantes do seu Regulamento do 26 de abril de 1957, por proposta do conselleiro de Medio Ambiente e logo de deliberación do Consello da Xunta de Galicia na súa xuntanza do día trinta e un de marzo de dous mil cinco,
DISPOÑO:
Artigo único.-Declarar, en concreto, a utilidade pública e a urxente ocupación dos bens e dereitos necesarios e que se concretan no expediente administrativo instruído, para efectos de expropiación forzosa, para as obras de defensa de enchentes do río Sar en Padrón (A Coruña). Treito: acondicionamento do leito existente desde a ponte de Meana ata o de Estramundi. Desagregamento 1ª fase. Padrón (A Coruña), promovidas pola Administración hidráulica de Galicia.
Disposición derradeira
Este decreto entrará en vigor ao día seguinte ao da súa publicación no Diario Oficial de Galicia.
Santiago de Compostela, trinta e un de marzo de dous mil cinco.
Manuel Fraga Iribarne
Presidente
José Manuel Barreiro Fernández
Conselleiro de Medio Ambiente